**Kniha Liptova 2021 opäť naživo**

Liptovská knižnica Gašpara Fejérpataky-Belopotockého podobne ako ďalšie regionálne knižnice Žilinského kraja vyhlásila v tomto roku už 15. ročník čitateľskej ankety Kniha roka. Autori, vydavatelia, knižnica i široká verejnosť mohli tituly späté s Liptovom vydané v minulom roku nominovať do konca februára. Do balíčka nominovaných kníh sa tak dostalo dvadsaťsedem titulov v kategórii beletria a devätnásť v kategórii odborná literatúra. Nominované knihy boli v priebehu marca a začiatkom apríla vystavené na úseku beletrie a všetci záujemci si ich mohli ohmatať a prelistovať. Žánrový diapazón v prípade beletrie bol naozaj široký – od kníh pre deti, cez povesti a fantasy, po prózu pre mladých, životopisné knihy, trilery až po cestopis. Medzi odbornými publikáciami sme našli monografie obcí, ale aj rodov, dokonca monografiu jaskyne; viaceré obce pred sto rokmi zakladali športové kluby, čo si tiež pripomenuli výpravnými publikáciami.

Do online hlasovania, ktoré prebiehalo počas marca a začiatkom apríla, sa zapojilo 576 hlasujúcich, ktorí odovzdali 289 hlasov v kategórii beletria pre dospelých a pre deti a 525 hlasov v kategórii odborná literatúra pre dospelých a pre deti. Priamo v knižnici hlasujúci odovzdali 52 lístkov s 30 hlasmi pre beletristické knihy a 45 pre knihy odborné. Spolu teda hlasovalo 628 ľudí, ktorí odovzdali svojim naj knihám 889 hlasov.

Po dvoch ročníkoch neštandardného priebehu aj vyhlásenia výsledkov súťaže Kniha Liptova sme sa po uvoľnení protipandemických opatrení mohli stretnúť naživo na slávnostnom vyhodnotení Knihy Liptova 2021. Podujatie navštívili autori nominovaných kníh aj čitateľská verejnosť. Na stretnutí sme predstavili každú z nominovaných kníh a vyhlásili tie naj. V kategórii beletria pre dospelých a pre deti mali pomerne vysoký ohlas knihy pre deti – kniha Zuzany Líškovej Zimná zmrzlináreň, Silvie Vančovej Mačka z kmeňa stromu či Igora Válka Slovenské povesti plné tajomných bytostí. Najviac hlasov však získali na treťom mieste biografia Petry Vlhovej z pera Juraja Berzediho Petra: Moja cesta k veľkému glóbusu (33 hlasov), na druhom mieste spomienková knižka na esperantistu a amatérskeho výtvarníka, fotografa a filmára Dobrý človek menom Vladko Surovček, ktorú zostavil nestor esperanta v Liptove Ján Vajs (34 hlasov), a na prvom mieste s najvyšším počtom hlasov bodovala detská kniha manželskej dvojice Peter a Eva Bombarovci Rozprávky z Podhradky, z ulice i záhradky (57 hlasov). Manželia ju venovali svojim dcéram a hlavnými hrdinami sú zvierací, rastlinní aj ľudskí obyvatelia malého sídliska v metropole východného Slovenska – Košiciach. Autorka Eva Bombarová, rodená Kulinová, pochádza z Liptovskej Sielnice a postarala sa o výtvarnú stránku knižky.

Kategória odbornej literatúry zaznamenala dvojnásobok hlasov, z ktorých polovicu získal víťaz nielen tejto kategórie, ale celkovo titulu Kniha Liptova 2021. Tretiu priečku obsadila kniha Pavla Hriadela a kolektívu Zlaté trofeje Liptova 1991/1992 – 2020/2021 (60 hlasov). Druhé miesto získala pozoruhodná monografia Mystérium Liskovskej jaskyne od Víťazoslava Struhára a kolektívu, ktorá podrobne mapuje dejiny výskumu tejto nie až tak známej jaskyne (65 hlasov). S počtom hlasov 264 prvé miesto v kategórii odbornej literatúry a titul Kniha Liptova 2021 získala Najstaršia mestská kniha Ružomberka : Prothocolon Maius 1527-1701 od mladého autora historika Tomáša Pastuchu. Publikácia, na ktorej autor podľa vlastných slov pracoval päť rokov, obsahuje viac ako tisíc zápisov a možno v nej nájsť najstaršie zmienky o mnohých meštianskych rodoch, budovách, ale aj existujúcich alebo zabudnutých miestnych názvoch.

Ocenení autori si prevzali diplomy a vecné dary a riaditeľka knižnice Marcela Feriančeková im zapriala veľa trpezlivosti pri bádaní a úspechov pri písaní. Tomáš Pastucha vyžreboval výhercov spomedzi hlasujúcich – predplatné periodík MY Liptovské noviny a Spoločník do každého počasia získali Martina Kacinová z Liptovského Hrádku a Petronela Jančušková z Liptovského Mikuláša. Programom vyhodnotenia sprevádzali učiteľka Základnej umeleckej školy J. L. Bellu Lucia Bencúrová hrou na priečnej flaute a jej dvaja žiaci súrodenci Vlčkovci – Andrej na gitare a Matej na zobcovej flaute. Ocenené tituly v najbližšej dobe pôjdu na putovnú výstavu, na ktorej sa predstavia všetky ocenené knihy z piatich regionálnych knižníc Žilinského kraja, kde sa výstavy postupne uskutočnia. V Liptovskej knižnici G. F. Belopotockého si budete môcť knihy roka 2021 pozrieť v úseku beletrie od 4. do 26. júla 2022.

Naďa Kubányová

Liptovská knižnica G. F. Belopotockého